**Lipsă de iubire**

*Gabriela Mimi Boroianu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lipsă de iubire

I-o lipsă-acută, Doamne, de iubire,

Nici mama pruncul nu și-l mai hrănește.

O secetă-i de bine-n omenire

Căci fratele pe frate duşmăneşte.

Nici mâinile nu se mai știu a ține

Lovesc cu ură-n tot ce întâlnesc.

Copiii, de bătrâni, nu au rușine

Iar tații ficele își necinstesc.

La doctor nu mai afli alinare

La preot de te duci nu-l mai găsești.

De nu ai teanc de bani în buzunare

Nici loc de veci, când mori, n-ai să primești...

Avem hoteluri, la fel avem spitale

Din toate cel mai mult avem nevoi.

Și boli avem și paturi în canale

Și-o foamete nestinsă de strigoi.

Ne stăpânește goana după bani,

O lene ce ne-ndeamnă spre necinste.

Ne-am transformat în oi de-atâția ani

Uitând ce lupi am fost cândva-nainte...

I-o lipsă de iubire, Doamne, acută.

Indiferența-n suflet izvorăște

Urechea noastră rugi nu mai ascultă

Nici glasul nostru nu le mai rostește.

Trimite, Doamne, îngeri pe pământ

Să ne învețe iar cum să iubim.

Sădește-n noi sămânță de cuvânt

Să crească drept mai buni să devenim.

de Gabriela Mimi Boroianu

30.07.2015